It-Tieni Pitazz – Paragrafi 951-960 + O Ħniena Divina bla tarf u li ħadd ma jifhmek, Minn jista' jfaħħrek u jadurak denjament, min? Attribut suprem ta' Alla Omnipotenti, Int it-tama ħelwa għall-bniedem midneb. F'innu wieħed ingħaqdu, kwiekeb, art u baħar, u f'armonija sħiħa kantaw b'radd il-ħajr u bil-qalb dwar il-Ħniena Divina li ħadd ma jista' jifhimha. Ġesu' tiegħi, Inti tista' tara li r-rieda qaddisa tiegħek hija kollox għalija. Lili ma jagħmilli l-ebda differenza x'tagħmel bija. Inti tikkmandani naqbad naħdem – u jiena nibda bil-kalma kollha, għalkemm naf li minix kapaċi nagħmilha dik il-ħaġa; permezz tar-rappreżentanti Tiegħek, Inti tikkmandani nistenna – għalhekk jiena noqgħod nistenna bil-paċenzja; Inti timlieli ruħi bl-entużjażmu – imma ma tagħmilihilix possibli li naħdem; Inti tiġbidni lejk fis-sema – u tħallini hawnhekk fl-art; Int tferra' ġewwa ruħi xenqa kbira għalik – u Inti tistaħba minni. Jiena qiegħda mmut bix-xewqa li għandi li ningħaqad miegħek għal dejjem, u Inti ma tħallix il-mewt tersaq lejja. O rieda ta' Alla, inti Dak li tmantni u tpaxxi lil ruħi. Meta nissottometti ruħi għar-rieda qaddisa ta' Alla tiegħi, paċi profonda timlieli ruħi. O Ġesu' tiegħi, Inti ma tippremjax għax biċċa xogħol tiġi mwettqa b'suċċess, imma għar-rieda tajba u għall-ħidma li tkun saret. Għalhekk, inħossni fil-paċi għal kollox, ukoll jekk il-ħidmiet u l-isforzi kollha tiegħi jiltaqgħu mal-kuntrarju jew jispiċċaw fix-xejn. Jekk jiena nagħmel dak kollu li nista', ma nħabbilx rasi fuq il-bqija. U għalhekk l-ikbar maltempati ma jiddisturbawx il-fond tal-paċi li għandi ġo fija; ir-rieda ta' Alla tgħammar fil-kuxjenza tiegħi. + 15 ta' Frar 1937. Illum it-tbatija tiegħi żdidtli mhux ħażin: mhux biss qiegħda nħoss iktar uġigħ kullimkien fil-pulmuni tiegħi, imma wkoll xi wġigħ stramb fl-imsaren. Qiegħda nbati daqskemm tista' tissaporti n-natura dgħajfa tiegħi, kollox għall-erwieħ immortali, sabiex nittallab il-ħniena ta' Alla għall-imsejkna midinbin u sabiex nitlob is-saħħa għas-saċerdoti. O, x'rispett inħoss għas-saċerdoti; u qiegħda nitlob lil Ġesu', is-Saċerdot il-Kbir, jagħtihom ħafna grazzji. Illum wara t-Tqarbin, il-Mulej qalli, Binti, il-hena Tiegħi jinsab f'li ningħaqad miegħek. Meta inti tissottometti ruħek għar-rieda Tiegħi inti tagħtini l-ikbar glorja u tiġbed fuqek innifsek baħar ta' barkiet. Jiena ma kontx nitpaxxa daqshekk bik kieku inti ma kontx qed tgħix skont ir-rieda Tiegħi. O Mistieden ħelu tiegħi, jiena lesta għas-sagrifiċċji kollha li għandi nagħmel minħabba fik, imma Inti taf li jiena l-istess dgħjufija. Imma, flimkien miegħek jiena nista' nagħmel kollox. O Ġesu' tiegħi, qiegħda nitolbok, kun miegħi kull ħin u kull mument. 15 ta' Frar 1937. Illum, jiena smajt dan il-kliem ġewwa ruħi: Ostja li togħġob lil Missieri, kun af binti, lis-Santissima Trinita' kollha ssib l-hena speċjali tagħha fik, għax inti tgħix b'mod totali skont ir-rieda ta' Alla. L-ebda sagrifiċċju ma tista' tqabblu ma' din il-ħaġa. + Wara dan il-kliem, irċevejt l-għarfien tar-rieda ta' Alla; jiġifieri, jiena issa nista' nara kollox minn perspettiva ogħla u naċċetta l-ġrajjiet kollha u kollox, sabiħ jew mhux, bi mħabba, bħala sinjal tal-imħabba speċjali tal-Missier fis-sema. L-offerta safja tar-rieda tiegħi taqbad u tikkonsma fuq l-altar tal-imħabba. Sabiex is-sagrifiċċju tiegħi jkun perfett, jiena ningħaqad mill-qrib mas-sagrifiċċju ta' Ġesu' fuq is-salib. Meta tbatijiet kbar iġiegħlu n-natura tiegħi tirtogħod, u s-saħħa fiżika u spiritwali tiegħi għad jonqsu, imbagħad jiena naħbi lili nnifsi fil-ferita miftuħa tal-Qalb ta' Ġesu', siekta bħal ħamiema, bla ebda tgergira. Ix-xewqat tiegħi kollha, ukoll dawk li huma l-iktar qaddisin, l-iktar nobbli u l-isbaħ, għandhom dejjem jieħdu l-aħħar post u r-rieda qaddisa Tiegħek tieħu l-ewwel post. L-iċken waħda mix-xewqat Tiegħek, O Mulej, għalija hi iktar prezzjuża mis-sema, bit-teżori kollha tagħha. Naf tajjeb lin-nies m'humiex ser jifhmuni; għalhekk is-sagrifiċċju tiegħi jkun iktar safi f'għajnejk. Ftit ġranet ilu, ċerta persuna ġiet għandi u talbitni nitlob skont l-intenzjoni tagħha, għax kellha biċċa xogħol urġenti u importanti. F'daqqa waħda ħassejt ġewwa fija li din il-ħaġa ma kenitx togħġbu lil Alla, u weġibtha li ma kontx ser nitlob għal din l-intenzjoni, "imma nitlob għalik b'mod ġenerali" (żidt ngħid.) Xi ġranet wara, din is-sinjura ġiet għandi u rringrazzjatni li ma kontx tlabt għall-intenzjoni tagħha, imma pjuttost għaliha, għax kien immotivaha l-ispirtu tal-vendikazzjoni għal ċerta persuna li lejha hi kellha turi rispett u qima skont ir-raba' kmandament. Il-Mulej Ġesu' kien biddlilha (d-diżpozzjonijiet) interjuri tagħha, u hi stess ammettiet il-ħtija tagħha; imma stagħġbet li jiena kont infidt sa ġos-sigriet tagħha. + Illum rċevejt ittra mingħand Dun Sopocko, li bagħatli l-awguri għal jum il-festa tiegħi (15 ta'Frar). It-tislijiet tiegħu ferħuni, imma l-fatt li ma kienx qed iħossu tajjeb sewwidli qalbi. Kont naf b'din il-ħaġa b'intwizzjoni interna, imma ma kontx lesta li nemminha. Imma jidhirli li jekk hu stess kiteb li dan kien minnu, mela l-affarijiet l-oħrajn li ma kienx semmiehom meta kiteb huma minnhom ukoll, u l-għarfien li kont ħassejt ġewwa fija ma kienx daħak bija. Huwa talabni niġbed linja taħt ċerti kliem biex nenfażizza dak kollu li jiena naf u li mhux ġej mingħandi stess; jiġifieri, dak kollu li Ġesu' jgħidli u li jiena nisma' ġewwa ruħi. Kien diġa' talabni nagħmel din il-ħaġa diversi drabi, imma ma kellix ħin, u biex ngħid il-verita', ma kellix għaġla biex nagħmilha. Imma kif sar jaf li m'għamilthiex? Din kienet sorpriża kbira għalija; imma issa ser naqbad nagħmel din l-biċċa xogħol b'qalbi kollha. O Ġesu' tiegħi, hija ħaġa ċara lir-rieda tar-rappreżentant Tiegħek hi wkoll ir-rieda qaddisa Tiegħek, m'hemm l-ebda dubju. 16 ta' Frar 1937. Illum bi żball dħalt fil-kamra ta' ħdejja, u għalhekk qgħadt nitkellem ftit mal-persuna li kien hemm. Meta mort lura f'kamarti, qgħadt naħseb ftit fuq dik il-persuna. Imbagħad f'daqqa waħda, sibt lil Ġesu' maġenbi u qalli, Binti, fuqhiex qed taħseb bħalissa? Bla ma qgħadt naħseb iżjed, dħalt nitkennen qrib il-Qalb Tiegħu, għax irrealizzajt li kont qiegħda naħseb wisq fuq il-ħlejjaq.
Djarju ta' Swor Fawstina – It-2 Pitazz (par.951-960)